Der er indgået forpligtelser for et beløb på 2 267 574 462 EUR, hvoraf 1 692 273 968 EUR er blevet udbetalt til støttemodtagerne pr. 31. december 2021. Betalingerne er betinget af støttemodtagernes bindende tilsagn om at gennemføre projektet gennem en endelig investeringsbeslutning.

Kommissionen har valgt at opretholde sin finansielle støtte til investorerne, så længe det er klart, at en endelig investeringsbeslutning er mulig, og projektet fortsat repræsenterer en betydelig værdi for samfundet.

Initiativtagerne gjorde betydelige fremskridt med integrationen af offshorevindenergi (OWE) i nettet, mens projektlederne for det sidste projekt for CO2-opsamling og -lagring (CCS) besluttede at standse deres finansielle støtte til projektet.

Situationen for gas- og elinfrastrukturen er som følger: De fleste projekter er fuldført, og to projekter er fortsat i gang.

Ved udgangen af december 2021 var 57 ud af 59 projekter blevet afsluttet (fuldført eller bragt til ophør), og et samlet beløb på 2 615 657 214 EUR (efter fradrag af krav om tilbagebetaling af et beløb på 203 322 313 EUR) blevet udbetalt til støttemodtagerne (se bilag).

I denne rapport redegøres der for hver del af genopretningsprogrammet for de fremskridt, der er gjort med gennemførelsen af projekterne og Den Europæiske Energieffektivitetsfond (EEEF). Den følger den rapport, der blev vedtaget i 2021 . Den dækker gennemførelsen af projekter i perioden 1. januar 2021 til 31. december 2021 samt betalinger, der har fundet sted i den pågældende periode.

1.1. Hidtidige fremskridt

Hidtil er 42 af de 44 infrastrukturprojekter blevet fuldført, fire er blevet bragt til ophør, og to projekter er i gang.

I elektricitetssektoren er alle 12 projekter blevet fuldført.

I gasnetsammenkoblingssektoren er 13 ud af 18 projekter blevet fuldført. To projekter skrider planmæssigt frem, og tre er blevet bragt til ophør.

Med hensyn til tilbagegående gasstrømme og sammenkoblingsprojekter i Central- og Østeuropa er 13 projekter fuldført, og ét projekt i Rumænien blev bragt til ophør af Kommissionen i september 2014.

Siden den sidste rapport om gennemførelsen af genopretningsprogrammet kan følgende fremskridt fremhæves:

-Sammenkoblingen Grækenland-Bulgarien (IGB) er en vigtig vej til at transportere gas fra TAP og græske LNG nordpå og er et vigtigt projekt til diversificering af gasforsyningen i den sydøsteuropæiske region. Det er et projekt af fælles interesse (PCI 6.8.1) og et prioriteret projekt til at skabe energiforbindelser i Central- og Sydøsteuropa (CESEC). Kommissionen har siden begyndelsen ydet politisk og finansiel støtte til projektet. Projektet har modtaget 45 mio. EUR fra det europæiske genopretningsprogram for energiområdet og 39 mio. EUR fra Den Europæiske Fond for Regionaludvikling. Anlægsprojektet gjorde yderligere fremskridt i 2021 og er blevet fuldført i juli 2022 og forventes at blive idriftsat i oktober 2022.

-I Republikken Cypern er ministeriet for energi, handel og industri i øjeblikket ved at forberede gennemførelsen af en naturgasmodtagende terminal, som skal bidrage til en diversificering af det cypriotiske energimiks og bidrage til at bringe øens energiisolation til ophør samt fremme konkurrencen om gasdreven elproduktion fra uafhængige producenter. Ifølge oplysninger fra projektlederen forventes LNG-faciliteten at blive sat i drift næste år.

Hvad angår gasledningerne i Cypern vil projektet ifølge projektlederens oversigt over den tekniske gennemførelse for 2021 være fuldført senest i 2026. Med hensyn til de gasledninger, der er nødvendige for at bringe gas fra LNG til bestemmelsesstedet, tager myndighederne deres synspunkt op til fornyet overvejelse med hensyn til de lokaliteter, hvor der vil blive opført naturgasproduktionsanlæg, og den respektive føring af rørledningerne samt tidsplanen er blevet ændret.

2. Offshorevindenergiprojekter

2.1. Hidtidige fremskridt

Delprogrammet for offshorevind bestod af ni projekter, der modtog 565 mio. EUR i støtte fordelt på to hovedtyper af aktiviteter:

— storskalaprøvning, fremstilling og ibrugtagning af innovative møller og havvindmøllefundamenter (seks projekter) samt

— udvikling af modulbaserede løsninger med henblik på integration af store mængder el fra vindenergi i elnettet (tre projekter).

Syv ud af ni projekter er fuldført, og to blev bragt til ophør før tid. Der blev udbetalt 427 190 976 EUR (efter fradrag af indtægtsordrer) til projekterne.

2.2. Hidtidige fremskridt opdelt på sektorer

2.2.1. Fremskridt med innovative turbinestrukturer og offshorestrukturer